Diari Oficial de la Generalitat Valenciana


Sumari del DOGV 9511, del 13-01-2023 (2022/12602)

RESOLUCIÓ de 16 de desembre de 2022, de la Conselleria d'Hisenda i Model Econòmic per la qual s'accepta la cessió gratuïta de l'ús del local situat al carrer de Teixidors, núm. 18-baixos, de València, realitzada per l'Entitat Valenciana d'Habitatge i Sòl (EVha).
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9511

Data del DOGV
:   13-01-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/12099


Data del document
:   16-12-2022

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 16 de desembre de 2022, de la Conselleria d'Hisenda i Model Econòmic per la qual s'accepta la cessió gratuïta de l'ús del local situat al carrer de Teixidors, núm. 18-baixos, de València, realitzada per l'Entitat Valenciana d'Habitatge i Sòl (EVha). [2022/12037]  
El director general de l'Entitat Valenciana d'Habitatge i Sòl (EVha), a sol·licitud de la Sotssecretaria de Presidència de la Generalitat, ha dictat la Resolució de data 15 de novembre de 2022, per la qual s'adjudica, en règim de cessió gratuïta d'ús, el local situat al carrer Teixidors, núm. 18, baixos de València, propietat d'aquesta entitat.  
La Sotssecretaria de Presidència de la Generalitat, mitjançant un escrit de 25 de novembre de 2022, ha proposat l'acceptació de la cessió d'ús de l'indicat immoble en els termes i condicions que resulten del model de contracte subscrit per la part cedent en data 18 de novembre de 2022.  
Aquesta proposta d'acceptació es justifica per la falta d'espais específics d'emmagatzematge d'estris i materials de l'equip de conservació dels immobles que té adscrits aquest departament a Ciutat Vella.  
  
L'article 44.1 de la Llei 14/2003, de 10 d'abril, de patrimoni de la Generalitat, disposa que la Generalitat adquirirà la propietat dels béns i drets patrimonials o demanials que li cedisquen altres administracions públiques per a destinar-los a un ús públic o a la prestació de serveis públics competència de la Generalitat.  
L'apartat 2 del mateix article estableix que per a la seua validesa la cessió administrativa de béns immobles haurà d'acceptar-se per la Generalitat. La competència per a l'acceptació correspon al titular de la conselleria competent en matèria de patrimoni a proposta del departament interessat, i l'acord serà notificat a l'administració cedent i publicat en el Diari Oficial de la Generalitat Valenciana. Si no s'estableix una altra cosa, els terminis que, si és el cas, s'estableixen per al compliment de les condicions es computaran des de la data de la publicació de l'acceptació.  
Per part seua, la disposició addicional segona del text legal esmentat estableix que a l'efecte d'aquesta llei, la denominació «organismes públics vinculats o dependents de la Generalitat» agrupa les entitats de dret públic amb personalitat jurídica pròpia vinculades o dependents de la Generalitat, això és, els organismes o entitats autònomes, que realitzen activitats fonamentalment administratives i se sotmeten plenament al dret públic, i les entitats de dret públic empresarials, que realitzen activitats de prestació de serveis o producció de béns susceptibles de contraprestació econòmica, i tot i que estan regides pel dret privat, els resulta aplicable el règim públic en relació amb l'exercici de funcions públiques i determinats aspectes del seu funcionament.  
  
Al seu torn, l'article 2.3 de la Llei 40/2015 de règim jurídic del sector públic disposa que tenen la consideració d'administracions públiques qualssevol organismes públics i entitats de dret públic vinculats o dependents de les administracions públiques.  
Per tot el que s'ha exposat, en atenció a la condició de l'Entitat Valenciana d'Habitatge i Sòl com a entitat pública empresarial de la Generalitat Valenciana així com al que s'estableix en l'article 44 de la Llei 14/2003, de 10 d'abril, de patrimoni de la Generalitat Valenciana, i actuant per delegació conferida mitjançant l'article 15.1.k) de la Resolució de 8 de juny de 2022, del conseller d'Hisenda i Model Econòmic, de delegació de determinades competències en òrgans d'aquesta conselleria, publicada en el Diari Oficial de la Generalitat Valenciana número 9360, de 13 de juny de 2022, resolc:  
  
Primer  
Acceptar la cessió gratuïta d'ús del local situat al carrer de Teixidors, núm. 18-baixos, de València efectuada per l'Entitat Valenciana d'Habitatge i Sòl mitjançant la Resolució de 15 de novembre de 2022 a favor de la Generalitat.  
L'immoble esmentat consta inscrit en el Registre de la Propietat de València 3, tom 2010, llibre 25, foli 182, finca registral número 11816, i aquesta entitat figura com a titular d'aquest. La seua referència cadastral és 1939428OQ4549K7246XE.  
Segon  
La cessió gratuïta d'ús del local indicat s'accepta amb subjecció a les següents condicions:  
Lliurament i condicions d'ús. El destí de l'immoble serà el de magatzem de material i taller per a fins propis competència de la Presidència de la Generalitat. Al final de la cessió haurà de desallotjar-se, i posar-lo a la disposició d'Evha en idèntic estat de conservació en què es rep, sense que per a això siga necessari cap requeriment per part de l'entitat cedent.  
El local s'entrega diàfan d'obra, sense cap ús, ocupació ni càrrega i queda expressament exclosa la possibilitat de traspàs o arrendament a favor de tercers.  
Duració. La duració de la cessió gratuïta d'ús serà de 10 anys. Transcorregut aquest termini, es prorrogarà tàcitament per períodes anuals fins a un màxim de 20 anys, si no s'efectua denúncia prèvia per alguna de les parts, amb un mes d'antelació a la finalització de cada període anual de pròrroga tàcita.  
Despeses. Seran de compte de la cessionària:  
Totes les despeses ocasionades per l'ús, manteniment i conservació del local objecte del contracte actual, incloent-hi les despeses pròpies corresponents a serveis i subministraments com aigua, gas, electricitat, neteja, assegurances i/o vigilància.  
Serà de compte del cessionari el pagament de la part proporcional conforme amb la quota de participació de l'assegurança de comunitat que s'estima en 69 - anuals. Aquest import serà actualitzat anualment.  
L'Impost de Béns immobles (IBI) que corresponga al local, que s'estima en 233 ?/any a la signatura del contracte actual. Aquest import s'actualitzarà cada exercici conforme amb el que determine la corporació municipal. Aquests imports s'abonaran per transferència en el compte obert a nom de l'Evha en el Banco Santander.  
Obres, condicionament i reparacions. La cessionària podrà realitzar, a costa seua, les obres i instal·lacions d'adequació, rehabilitació o millora necessàries per a l'ús del local segons els fins previstos, i ho haurà de posar en coneixement d'EVHA, amb caràcter previ a la seua realització.  
Abans d'iniciar-les, la cessionària haurà d'aportar a EVHA una còpia de la llicència d'obres o document preceptiu que empare les obres a realitzar.  
Pel que fa a obres que modifiquen la configuració del local o que provoquen una disminució en l'estabilitat o seguretat d'aquest, la cessionària no podrà realitzar-les sense el consentiment de la cedent, expressat per escrit.  
Seran a càrrec de la cessionària les xicotetes reparacions que exigisca el desgast per l'ús ordinari de l'immoble, així com la totalitat de les reparacions que siguen necessàries per a conservar l'immoble cedit en les condicions de servir a l'ús convingut; la cessionària s'obliga a conservar correctament el bé cedit, reservant-se EVHA la facultat d'efectuar els controls tècnics necessaris a fi d'assegurar l'adequada conservació de l'immoble esmentat.  
Assegurances. A partir del lliurament de les claus, la cessionària s'obliga a tindre assegurat d'incendis el local cedit en una companyia d'assegurances a prima fixa, per una quantitat no inferior al valor comptable de l'immoble, que ascendeix a la quantitat de cent tretze mil setanta-quatre euros amb huitanta-set cèntims (113.074,87 ?) i a pagar puntualment la prima reportada. En aquesta pòlissa es farà constar que en cas de sinistre, no s'abonarà cap quantitat per la companyia asseguradora sense el consentiment d'EVHA, que quedarà automàticament subrogada en els drets de l'assegurat, per una quantitat igual a l'import del valor comptable.  
  
Tercer  
S'habilita la Sotssecretaria de Presidència per a la formalització de tots els documents que siguen necessaris per a la formalització de l'esmentada cessió.  
  
Quart  
El dret d'ús acceptat sobre l'immoble esmentat s'incorporarà a l'Inventari general de béns i drets de la Generalitat en concepte de bé de domini públic afecte als serveis propis competència de Presidència de la Generalitat i adscrit a aquest departament, al qual li corresponen les competències demanials sobre aquell, incloses la seua administració, defensa i conservació.  
Cinqué  
Notificar la present resolució a la Sotssecretaria de Presidència i a l'Entitat Valenciana d'Habitatge i Sòl, i, així mateix, publicar-la en el Diari Oficial de la Generalitat Valenciana.  
  
Contra la present resolució que posa fi a la via administrativa, podrà interposar-se potestativament un recurs de reposició davant el conseller d'Hisenda i Model Econòmic, en el termini d'un mes, a comptar de l'endemà de la notificació de la present resolució, o bé interposar directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, a comptar de l'endemà de la notificació. Tot això de conformitat amb el que es preveu en els articles 112,114.1.c) 123 i 124 de la Llei 39/2015, d'1 d'octubre, del procediment administratiu comú de les administracions públiques i articles 10, 14.1.1a i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
València, 16 de desembre de 2022.- La directora general del Sector Públic i Patrimoni (p. d. Resolució de 8 de juny de 2022; DOGV núm. 9360, de 13.06.2022): Isabel Castelló García.